open-index/open-wikipedia-markdown huggingface dataset:
Setarbak

**Setarbak** (hurup Arab Gundul: استربک) atawa éjaan aslinya **Starbucks** entu toko gèntètan nyang ngejual gahwa nyang digablegin ama itu matskepé juga'. Selaènnya gahwa, Setarbak ngejual minuman ama roti-rotian.

Setarbak ngeharkat di Siatel, Amrik Serèkat selamanya tahon 1971. Jumblah toko'nya lekas ngejeprah. Ada 9.000 lebi toko Setarbak di mana-mana dunia. Banyakannya mah di Amrik Serèkat. Berapa kota-kota gedé di Amrik gableg ngebadeg toko Setarbak. Kadang, dia ngebuka banyak toko di atu kota nyang bisa-bisa ada Setarbak dua biji di atu rorogan.

## Ruju'an
Serani di Indonésia

**Serani di Indonésia** entu igama paling ngebadeg nomer dua, abisnya Selam. Indonésia juga' jadi negara dengen jumblah orang Serani nomer dua paling banyak di Asia Kidul-wètan, abisnya Pilipénen, negara nyang orang Seraninya paling banyak di Asia Kidul-wètan. Indonésia juga' jadi negara nomer 4 paling ngebadeg se-Asia dengen jumblah orang Seraninya, abisnya Pilipénen, Tiongkok, ama Hindi. Sebagé lagi, jumblah Serani di Indonésia entu jumblah nyang paling ngebadeg nyang ada di negara-negara Muslim (29,1 juta, sembabad 10,49% deri kabèhan penduduk dalem tahon 2022), diikutin ama Mesir. Deri itu 10,49%, ada 7,43%-nya nyang Protèstan (20,6 juta) èn 3,06%-nya Katolik (8,5 juta). Ada berapa propinsi di Indonésia nyang mayoritètnya orang Serani. Di Indonésia èmang udah jadi kadung lumpar, kata "Krèsten" dipahamin Protèstan, lantaran ngruju' ke basa Welandanya *Christen* èn ajaran nyang dianut sama orang Welanda lagito, sementara Katolik ya dibilangnya "Katolik". Sekarang-sekarang ni, ada ngebanyakin jumblah orang Serani, wabilkusus di antara orang-orang Tionghoa.
Ser-seran

**Ser-seran** (hurup Arab Gundul: سر٢ن) atawa **sir** (hurup Arab Gundul: سر) ièlah istilah dalem perkelaminan nyang ngasi unjuk atu perorangan punya kewontenan kegirohan awak ama jiwa bakal nglakonin jima'. Ni kewontenan juga' ada di banyak héwan, keitung manusia juga'. Ser-seran juga' kena disompo ama perputeran awak (*siklus fisik*) secara alam atawa dibikin-bikin bakal nongol itu ser-seran.

## Ruju'an
Setrup

**Setrup** (hurup Arab Gundul: ستروف) atawa **cèng** (hurup Arab Gundul: چڠ) atawa **sirop** (hurup Arab Gundul: سيروف) entu caèran nyang nyangkèl, kentel, manis, ada rasa-rasanya ama gula nyang banyak. Setrup ngejeprah macemnya, kaya' setrup coklat, setrup kernèli, ama setrup èsdoren. Setrup kanggo bakal ngeja manis ama ngasi rasa ke minuman panas atawa adem. Itu setrup juga' bisa dituangin ke ceciplakan ama sarapan.

## Kanggo minuman
Setrup juga' dipaké bakal macem-macem minuman. Orang kita sering bilangnya ini setrup nyang jadi minuman namanya **orson** (hurup Arab Gundul: ارسن). Warung kopi pada nambahin setrup coklat atawa laèn-laèn setrup rasa (tulad: kernèli) ke itu minuman gahwa. Tukang ès krim juga' bisa aja nambahin setrup coklat ke susu kocoknya. Di Itali, warung kopi pating nanjain macem-macem setrup nyang bisa ditambahin di aèr belanda biar nambah rasa.

## Ruju'an
Setèr

**Setèr** (hurup Arab Gundul:  ستير) atawa **menteri** (hurup Arab Gundul:  منترى) atawa **ratu** (♕,♛; hurup Arab Gundul: راتو) nya'entu anuan catur nyang paling mantep, bisa ngelangkah nyèrong, maju-mundur, atawa ngèrè-nganan, ke semua-mua arah. Pas awal maèn, tukang maènnya ada punya atu setèr nyang ada di gègèr rajanya. Setèr puti di kotak puti èn setèr item di kotak item. Lantaran setèr entu anuan catur nyang paling mantep, banyak tukang maèn nyang ganti anuan caturnya jadi setèr.

## Ruju'an
Sikut

**Sikut** (hurup Arab Gundul: سيکوت) entu atu bagèan awak nyang bentuknya mèmper ama dengkul. Sikut entu gabregan deri 3 sendi: 2 sendi pertama—sendi nyang adatnya dirèken sebagé pengeja sikut, nama sendi bahu-hasta (*humeroulnar*), sendi bahu-puter (*humeroradial*), èn sendi antara kepala pengumpil ama jorogan pengumpil hasta. Sendi sikut kebentuk deri dua ujung jau tulang bahu èn ujung deket tulang pengumpil serènta hasta.

## Ruju'an
Silit

**Silit** (hurup Arab Gundul: ) atawa **bangbolot** (hurup Arab Gundul: ) atawa **bolot** (hurup Arab Gundul: ) entu lobang di awak manusia di tenga-tenganya kempul. Silit entu ujungnya sistim penyernaan nyang deri mana tai kuar dari awak.

## Ruju'an
Simón Bolívar

**Simón Bolívar** (1783 - 1830) atawa dibetawiin jadi Bolibar entu atu pemimpin soldadu ama pulitik Bénésuèla. Dia ada brojol di Karakas, Bénésuèla. Dia ngebèbasin banyak daèrah jajahan deri Kekaèsaran Spanyol di Amrik Kidul. Adapun negara jajahan dia punya bèbasin antara laèn Bénésuèla, Kolombia, Èkuador, Péru, ama Boliwi. Ada berapa tahon dia jadi persidèn Kolombia Gedé, atu negara nyang udah kaga' lagi. Negara Boliwi dinamain deri Simón Bolívar punya nama. Ni negara-negara Amrik Kidul punya kemerdékaan keilhaman ama Amrik Tenga èn Mèksiko punya kemerdékaan tahon 1811.
Sincia

**Sincia** (hurup Arab Gundul: سنچيا; hurup Tionghoa Ringkes: 新正, hurup Tionghoa Terdisionil: 新正; basa Hokkièn: *sin-chiaⁿ*) atawa **Lebaran Cina** ya'entu atu keriaan orang Tionghoa ama orang Betawi punya bikin di bulan pertama almenak Tionghoa èn diahir bareng Cap Go Mèh.

Adapun keriaan saban Sincia basa Betawinya entu **konyan** (hurup Arab Gundul: کوڽن).

## Ruju'an
Sint-Kristoper èn Nèwis

**Sint-Kristoper èn Nèwis** (hurup Arab Gundul: سنت خريسطوفر ان نيويس; Inggris: *Saint Kitts and Nevis*) atawa resminya **Pèderasi Sint-Kristoper èn Nèwis** (hurup Arab Gundul: فيدراسى سنت خريسطوفر ان نيويس; Inggris: *Federation of Saint Christopher and Nevis*) entu negara kepuloan kecit nyang letaknya di Karaiben, di Amrik Lor. Ni negara punya hopstad Bastèr. Ni negara jenggarnya cuman 261
km2 (101 mi2) doang. Di sono, ada barang 47.606 orang doangan nyang tinggal di mari. Adapun dia punya basa resminya entu basa Inggris, cuman basa daèrahnya entu basa Peranakan Sint-Kristoper.

Adapun orang Sint-Kristoper èn Nèwis digero'nya **orang Kit** (hurup Arab Gundul: اورڠ کيت) èn **orang Nèwis** (hurup Arab Gundul: اورڠ نيويس).

## Ruju'an
Sint-Lusia

**Sint-Lusia** (hurup Arab Gundul: سنت لوسية; Inggris: *Saint Lucia*; Peranakan Sint-Lusia: *Sent Lisi*) entu negara pulo nyang letaknya di Karaiben, di Amrik Lor. Ni negara punya hopstad Kastris. Ni negara jenggarnya cuman 617
km2 (238 mi2) doang. Di sono, ada barang 178.696 orang doangan nyang tinggal di mari. Adapun dia punya basa resminya entu basa Inggris, cuman basa daèrahnya entu basa Peranakan Sint-Lusia.

## Ruju'an
Sint-Tomas deri Akuinas

**Sint-Tomas deri Akuinas** (; 1225–7 Maret 1274) entu atu orang pratèr atawa bruder Dominikan Itali, imam Katolik, èn tukang sair gerèja. Dia entu orang ahli hukum, ahli kalam, ama pilsup nyang bener-bener nyawab dalem terdisi madrasiah (*skolatisisme*), nyang di dalemnya juga' bekèn sebagé *Doctor Angelicus* èn *Doctor Communis*. Nama "Akuinas" entu nama asal dia punya keruhun di kumine Akuino, Itali, di wilayah Latsio wayah gini.

## Ruju'an
Sint-Tomas èn Prins

**Sint-Tomas èn Prins** (hurup Arab Gundul: سنت تومس ان فرينس; Portugis: *São Tomé e Príncipe*) atawa cara Portugis Betawinya **Sang-Tomas èn Pringsipi** (hurup Arab Gundul: سڠ تومى ان فرڠسيفى) atawa resminya **Kiblik Sint-Tomas èn Prins** (hurup Arab Gundul: کبليک سنت تومس ان فرينس; Portugis: *República Democrática de São Tomé e Príncipe*) entu atu negara nyang rada mentil ketengahan Laotan Atlantik, pasnya di lepas panté Telok Ginéa Ni negara punya hopstad Sint-Tomas. Ni negara jenggarnya ila 1.001 km2 (386 mi2). Di sono, ada barang 210.240 orang nyang tinggal di mari. Adapun dia punya basa resmi entu basa Portugis èn juga' ada laèn-laèn basa nyang dianggep ama negara, kaé basa Spanyol, basa Poro, Anggolar, èn basa Prins.

Orang Sint-Tomas èn Prins bisa digero **orang Santomès** (hurup Arab Gundul: اورڠ سنتوميس).

## Ruju'an
Sint-Winsèn èn Grénadin

**Sint-Winsèn èn Grénadin** (hurup Arab Gundul: سنت وينسن ان ݢرينادين; Inggris: *Saint Vincent and the Grenadines*) entu negara kepuloan nyang letaknya di Karaiben, di Amrik Lor. Ni negara punya hopstad Kingston. Ni negara jenggarnya cuman 389
km2 (150 mi2) doang. Di sono, ada barang 110.872 orang doangan nyang tinggal di mari. Adapun dia punya basa resminya entu basa Inggris, cuman basa daèrahnya entu basa Peranakan Winsèn.

## Ruju'an
Sinyokolas

**Sinyokolas** (hurup Arab Gundul: سيڽو کولاس) atawa **Sinterklas** (hurup Arab Gundul: سنتر کلاس) atawa **Baba Natal** (hurup Arab Gundul: بابا ناتل) entu atu tokoh legènda nyang dikaèt-kaètin ama Natal. Ni orang digambarinnya jadi atu baba-baba nyang jènggotanya puti, girang, paké setèlan mèra nyang lingirannya puti. Di beberapa negara, orang kata, dia ngejogrognya di Kutub Lor ama dia punya bini Nyonya Kolas, peri nyang katanya bikin maènan, èn menjangan kutub nyang katanya nyènggèt dia punya kerèta mabur di langit.

Sinyokolas entu didasarin ama atu uskup Yunani, nama Sint-Nikolas.

Baba Natal, Norden punya pèrsi, orang kata', tinggalnya di Laplan, Pinlan, cuman ada juga' nyang ngiranya dia di Kutub Lor.

Sinyokolas gènèngan mah bukan orang beneran, bukan juga' orang dalem sejarah, mar penokohan Sinyokolas modèren roman-romanah dikeja deri macem-macem terdisi Èropa èn budaya Krèsten, kaya' atu wali Krèsten Romèn nyang perna ada, Sint-Nikolas punya keidupan, Welanda punya *Sinterklaas*, èns. Ada banyak barang-barang budaya mashur nyang ada kaètannya ama Sinyokolas. Dia punya nama juga ada banyak. Ada nyang gero *Saint Nicholas*, *Saint Nick*, *Kris Kringle*, *Kristingle*, *Christingle*, Baba Natal, *Santy*, èns.

## Ruju'an
Singkiang

**Singkiang** atawa **Singkiong** (aksara Tionghoa: 新疆; baca Mandarin: *Xīnjiāng*; baca Hokkièn: *Sin-kiong*; baca *San1 Goeng1*; basa Uygur: شىنجاڭ; tuker hurup: *Sinjang*), atawa asma lengkepnya Daèrah Kuasa-dèwèk Uygur Singkiang. Singkiang watesan ama Daèrah Kuasa-dèwèk Tibèt di belilir èn propinsi Cènghay, serènta Kamsiok di beludik. Enni daèrah gè watesan ama Monggoli di belètan, Ruslan di lor, èn Kasakstan, Kirgistan, Tajikistan, Apganistan, èn Kasmir di Bekulon. Singkiang gè masupin kebanyakan daèrah Aksay Cin nyang diaku ama Hindi jadi dia punya negeri nyang masup ke negeri Jammu-Kasmir.

## Ruju'an
Singapur

**Singapur** (hurup Arab Gundul: سيڠاڤور) atawa **Singgapurah** (hurup Arab Gundul: سيڠݢافوره) atawa nama kelimanya **Kiblik** **Singapur** (hurup Arab Gundul: کبليک سيڠاڤور) entu atu negara nyang ada di Asia Kidul-wètan. Ni negara punya jogrogan entu negara kota (*city state*) nyang bentuknya pulo-pulo rada nyempil antara Malésia ama Indonésia. Terus, ni negara ada gablek 63 pulo èn ibu negerinya ada di pulo nyang paling gedé nama Pulo Temasek atawa Pulo Singapura.

Jenggar wilayahnya cuman 710 km2. Ni punya lantaran, ni negara juga ada negara nyang paling kecit di Benua Asia. Penjogrognya pas tahon 2012 ada secuplek 5.312.400 orang dengen kerangsekannya barang 7.315 orang/km2. Ini negara, udah kaga' wurungan, negara paling maju nyang pendapetan per kepalanya paling tinggi di Asia Kidul-wètan.

## Ruju'an
Sipat mata

**Sipat mata** (hurup Arab Gundul: سيفت مات; Inggris: *eyeliner*) ièlah alat dandanan nyang dipaké bakal ngeja boto ama nandesin bentuk mata. Sipat dipaké di keliteran rangkepan mata bakal ngebikin macem-macem kecakepan. Ni jenis dandanan galibnya dipaké ama wadon, biar kata ada juga' lanang nyang maké.

## Ruju'an
Sistim pangkèng atu

**Sistim pangkèng atu** (hurup Arab Gundul: سستم فڠکڠ هاتو) atawa **kepangkèngatuan** (hurup Arab Gundul: کفڠکهاتوان) entu atu macem kuasa pembikin wèt, nyang cuman ada atu gedong atawa mejelis, nyang ngeja wèt ama nanggok suara jadi atu. Sistim pangkèng atu mingkin jadi macem kuasa pembikin wèt nyang lumbrah, ada barang 60% deri kabèhan kuasa pembikin wèt negara èn juga' malahan di trap daèrah juga' ngebadeg.

## Ruju'an
Sistim pangkèng dua

**Sistim pangkèng dua** (hurup Arab Gundul: سستم فڠکڠ دوا) atawa **kepangkèngduaan** (hurup Arab Gundul: کفڠکڠدواءن) entu atu macem kuasa pembikin wèt nyang dipasi jadi dua mejelis, pangkèng, atawa gedong nyang béda, bekèn juga' **kuasa pembikin wèt pangkèng dua**. Sistim pangkèng dua béda ama sistim pangkèng atu, nyang semua lèdennya pada rembukan ama nanggok suara dalem atu rombongan. Per tahon 2022, kasarannya ada barang 40% deri kuasa pembikin wèt nyang ada di dunia sistimnya pangkèng dua, sementara sistim pangkèng atu ada barang 60% di trap nasional èn seringannya di trap daèrahan.

## Ruju'an
Sit

**Sit** (hurup Arab Gundul: شيث; Ibrani: שֵׁת‎‎, Modèren: *Šēt*, Tibriah: *Šēṯ*; Arabic: شِيْث: *Šīṯ*; Yunani: Σήθ *Sḗth*; IPA: [ˈʃiːθ]; "ditaro", "dibenum"), di agama Ibrahimiah, entu anak ketiganya Adam ama Hawa. Kalu katanya Kitab Mugadas Ibrani, dia gableg dua abang: Kabil ama Habil. Kalu di Kejadian 4:25, Sit entu brojolnya abisnya Habil dibunu ama Kabil, èn Hawa percaya kalu Allah ngejadiin Sit bakal jadi badalnya Habil. Dia atu-atunya anak laènnya Adam ama Hawa nyang digero namanya di Kitab Mugadas.

## Ruju'an
Skopi

**Skopi** (hurup Arab Gundul: اسكوفى; Makèdoni: Скопје [ˈskɔpjɛ]; Albani: *Shkup*) atawa **Uskup** (hurup Arab Gundul: اسكوب) entu ibu negeri ama kota paling gedénya Makèdoni Lor. Ni – entu negara punya puser pulitik, budaya, atur banda, ama didikan. Skopi adanya di Legok Skopi.

## Ruju'an
Skotlan

**Skotlan** (hurup Arab Gundul: سكوتلند atawa اسكوتلند atawa سخوتلند atawa اسخوتلند; basa Gaèlik Skot: *Alba*; basa Skot: *Scotland*; basa Inggris: *Scotland*) atawa **Negeri Skot** (hurup Arab Gundul: نݢرى سكوت atawa نݢرى اسكوت atawa نݢرى سخوت atawa نݢرى اسخوت ) entu atu negara deri negara nyang empat deri Kerajaan Rempug. Skotlan entu sepertiga bagèan lornya Britani Gedé (atu pulo di Laotan Atlantik Lor). Ada banyak laèn-laèn pulo di Kepuloan Britani nyang juga' masup ke Skotlan punya bagèan. Bekidulnya Skotlan ada Inggris, blètannya – Laot Lor, bekulonnya Laotan Atlantik, èn belah kidul-kulonnya – Laot Ir.

Skotlan punya hopstad entu Èdinbereh di lingir panté wètannya, cuman kota paling gedénya entu Glasgo. Ada juga' laèn-laèn kota nyang juga' gedé, antara laèn: Aberdan, Dandi, Inwernès, Peret, ama Stirling. Ada 5 jutaan orang nyang tinggal di Skotlan. Kebanyakannya mah orang pada tinggal di Sabuk Sintrem, atu gutekan antara Tana Tinggi Skot ama Tana Renda Skot.

Adapun Skotlan punya bendèra warnyanya blao ada palang miring putinya. Ni palang – Sint-Andréas punya palang, nyang dianggep sebagé penglindung Skotlan. Ada juga' laèn-laèn lambang nyang dipaké bakal Skotlan, antara laèn dedurian ama kuda tanduk atu. Sebagé lagi, gambar singa mèra bediri madep kèbot di latar warna emas ama lingiran warna mèra juga' lambang terdisionil kerajaan Skot.

Adapun orang Skotlan digero'nya **orang Skot** (hurup Arab Gundul: اورڠ سكوت atawa اورڠ اسكوت atawa اورڠ سخوت atawa اورڠ اسخوت ).

## Ruju'an
Skuitwot si Gurita

**Skuitwot si Gurita** (urup Arab Gundul: سکويتووت سݢورتا) atawa **Squidward Tentacles** (urup Arab Gundul: سکويتووت تينتکلس) entu atu pelakon utama deri *SpongeBob SquarePants*. Dia entu tetangga judes èn temen sekantornya Spombop. Dia entu gurita warna ijo. Dia tinggal di dalem patung moai. Entu patung moai didengkèk ama ruma nanas Spombop èn ruma batu Pètrik. Skuitwot digangguin mulu ama Spombop èn Pètrik kalo dia pada lagi seneng-seneng bebarengan.

Skuitwot kesel ama kehirupannya nyang ngebosenin. Dia pèngènan jadi orang bekèn èn kesohor ama orang-orang mulu. Dia orang pèngèn ngunjukin bakal orang-orang soal dia punya kebolèan sebagé tukang gending atawa tukang lukis, walo dia kaga' pating kebolèan deri kedua-duanya. Dia seneng maènin terompèt klarinèt. Terusannya, dia kudu gawé jadi tukang kasir di Krusty Krab. Skuitwot gedeg gawé di Krusty Krab gara-gara dia di gedeg ama bossnya Tuan Krab nyang orangnya bo'ol kuning èn gedeg juga gara-gara kalo gawé digangguin ama Spombop terus-terusan.

## Ruju'an
Slowaki

**Slowaki** (hurup Arab Gundul: سلواكى atawa اسلواكى; basa Slowaki: *Slovensko*) atawa resminya **Kiblik** **Slowaki** (hurup Arab Gundul: کبليک سلواكى; basa Slowaki: *Slovenská republika*) entu atu negara nyang ora gableg jalan ke laot di tenga-tenga Èropa. Ni negara watesan ama Austria di belah kidul-wètannya, Hungaria – di bekidulnya, Ukraina – di blètannya, Polandia – blèlirnya, èn Ceko di belah lor-wètannya. Dia punya hopstad nama Bratislawa atawa Prèsbereh, atu-atunya hopstat di dunia nyang watesan ama dua negara laènnya. Adapun kota-kota gedé laènnya antara laèn Kaso (*Košice*), Prèso (*Prešov*), Silèn (*Žilina*), Swolen Baru (*Banská Bystrica*), Trèncin (*Trenčín*), Nitra, èn Tirno (*Trnava*). Slowaki udah jadi anggota Uni Èropa semprakan tahon 2004 èn mata uang resminya èuro.

Adapun orang Slowaki digero'nya **orang Slowak** (hurup Arab Gundul: اورڠ سلواک atawa اورڠ اسلواک).

## Ruju'an
Slowéni

**Slowéni** (hurup Arab Gundul: سلوينى atawa اسلوينى; Slowèn: *Slovenija*) atawa resminya **Kiblik** **Slowéni** (hurup Arab Gundul: كبليک سلوينى; Slowèn: *Republika Slovenija*) entu atu negara di Èropa Kidul. Ibu negeri ama kota paling gedénya entu Lubliana. Basa utamanya entu basa Slowèn. Penjogrognya sekarang jumblahnya barang 2 juta orangan. Slowéni punya andelan èkspor entu barang-barang pabrikan ama alumunium. Ni negara – negara kiblik mejelis bicara. Sebagé lagi, ni negara juga' atu anggota Èropa Rempug èn NATO. Slowéni punya èkonomi kecil, kebuka, èn bekutet ama èkspor.

Adapun orang Slowéni digero'nya **orang Slowèn** (hurup Arab Gundul: اورڠ سلوين atawa اورڠ اسلوين).

## Ruju'an
Slèteng

**Slèteng** (basa Welanda: *ritssluiting*) nya'entu perkakas nyang bekèn dipaké bakal nyamberin dua kaèn. Slèteng dipaké di jero acuk, tas gèrèt èn laèn-laèn tas, perkakas gerak badan, perkakas kémah (tulad tarub atawa kantong sarè), èn bebarangan kekaènan, kulit, èll. 

## Ruju'an
Slim

**Slim** (hurup Arab Gundul: سليم) atawa **geladir** (hurup Arab Gundul: ݢلادير) ntu atu caèran licin. Ni caèran dikeja ama banyak mahluk idup sebagé penglumas atawa gemuk biolohis. Slim gableg rol di mahluk idup kaya' minyak gableg rol di mesin.

## Ruju'an
Slodor

**Slodor** (urup Arab Gundul: سلودر) atawa **Gobak sodor** (urup Arab Gundul: ݢوبق سودر) atawa **galasin** (urup Arab Gundul: ݢالسين) entu permaénan kas deri Betawi nyang di mana orang nyang jaga bakal ngaling-ngalingin orang nyang lagi jalan biar kaga' asin (atu orang nyang jalan ampé garis akir). Enni permaénan dilakonin ama dua barung. Atu barung nyang jaga èn nyang laénnya entu jalan. Slodor dimaénin di pelataran nyang diwates-watesin ama kapur atawa bikin garis paké kayu di tanah biar keliatan. Barung nyang jaga bakal tukeran ama nyang jalan kalo atu orang deri barung nyang jaga bisa nyentuh orang deri barung nyang jalan. Barung nyang jalan kalo atu orang uda ampé lin akir kudu ngomong "asin" bagèn tenger kalo permaénannya uda kelar. Kalo barung nyang jalan ampé asin, semua orang nyang ada di barung nyang jalan jadi pemenangnya. 

## Ruju'an
Soari

**Soari** (hurup Arab Gundul: سوارى) entu burung nyang masupnya ke *genus* Casuariidae. Ni burung, bagèn gedé, ora gableg terbang. Mangka, ni burung masup ke kelompok burung nyang ora gableg mabur nyang disebut burung pengrari.

Soari adanya idup di utan ujan tropis di bilangan Giné Baru èn belah lor-wètannya Ostrali. Ni burung èmang dasarah pemalu, mangkanya ngejedog di dalem utan baé dah tu. Cuman, ni burung bisa baé ngamuk, ampé-ampé bisa nganpal orang dah. Mangkanya, jadinya rada susah bakal mbelajarin èn merdatain pasal ni burung.

## Ruju'an
Soekarno

**Dr.(HC) Ir. Sukarna** (dibetawiin deri dia punya tulisan Jawanya; hurup Arab Gundul: سوكرنا) (basa Jawa: ꦯꦸꦑꦂꦟ *Sukarna*; basa Indonésia: **Sukarno**; éjaan lama: **Soekarno**; nama lahir: **Koesno Sosrodihardjo**) entu Persidèn Indonésia pertama nyang ngejabat dalem periode 1945–1966. Dia gableg peran penting dalem ngebolain kemerdékaan Indonésia deri Welanda ama Jepang punya penjajahan. Dia entu Proklamator Kemerdékaan Indonésia (bareng-bareng ama Mohammad Hatta) nyang bebetulan tanggal 17 Agustus 1945. Sukarna entu nyang pertama-tama nyetusin konsèp Pancasila bakal jadi Indonésia punya dasar negara èn dia kendiri nyang namain.

Sukarna nèken entu Surat Perèntah 11 Maret 1966 atawa ''Supersemar'' nyang ampé sekarang masing diributin, nyang orang kata—berales Markas Besar Soldadu Darat punya pèrsi—dia nugasin Lètnan Jènderal Suharta bakal ngamanin ama ngejaga keamanan negara èn kelembagaan kepersidènan. *Supersemar* gènèngan dijadiin dasar ama Lètnan Jènderal Suharta bakal ngebubarin Parté Kuminis Indonésia (PKI) èn nggantiin dia punya anggota pada nyang duduk di parlemèn. Abis dia punya petanggungjawaban ditolak ama Mejelis Pemusawaratan Ra'yat Sementara (MPRS) dalem perhaderin umum ke-empat selamanya tahon 1967, entakonoh Sukarna diberentiin deri dia punya jabatan persidèn dalem itu Perhadering Istimèwa MPRS (*Sidang Istimewa MPRS*). Di entu tahon juga, Suharta ngegantiin dia jadi Persidèn Kiblik Indonésia.

## Ruju'an
Sokrat

**Sokrat** (hurup Arap Gundul: سقراط, basa Yunani: Σωκράτης *Sōkrátēs*) atawa **Sokratès** (hurup Arap Gundul: سقراطيس; idupnya 470 BC – 399 BC) ada satu pilsup Yunani nyang paling mashur. Dia mah kaga' ngajuin pengetauan atawa kebijakan kusus acan. Cuman, dia ngajari pagémana caranya ngeja dalil nyang baè', nyusun debat, ama perhadring biar orang pada ngarti mas'alah-mas'alah nyang njelimet. Kebanyakan masalah dia punya jabanin sebenernya mah cuman bekutet pasal pulitik, kalo diliat deri lahiriahnya. Cuman, kalo diliat rada daleman lagi, sebenernya entu masalah – masalah moril pasal pagémana kita mistinya idup atawa pagémana idup kudunya dijalanin. Begitu dah Sokrat punya emban, sehingga pilsup-pilsup nyang sebelon-sebelonnya dia digeronya "pilsup pra-Sokrat".

## Ruju'an
Soldadu Indonésia

**Soldadu Sional Indonésia** (Indonésia: *Tentara Nasional Indonesia*; disingket jadi TNI) ièlah kekuatan soldadu negara Kiblik Indonésia. Ni kediri deri Soldadu Darat (TNI-AD), Soldadu Merin (TNI-AL), èn Soldadu Udara (TNI-AU). Persidèn Indonésia ièlah hopkumendan deri ni Soldadu. Per 2021, ni kesoldaduan nglingkup barang 395,500 personil soldadu, masup juga' di dalemnya ada Korep Merin Indonésia (*Korps Marinir RI*), nyang jadi atu cabang deri Soldadu Merin.
Soldadu darat

**Soldadu darat** (hurup Arab Gundul: سلداد دارة) entu bagèan deri atu negara punya ungkulan gegaman nyang dipaké bakal perang di daratan. Soldadu darat utamanya kediri deri soldadu, senjata anteb, serènta gandaran perang darat kaya' gandaran lapis waja, èn gandaran angkut, ditambah ama dukungan hèlikupter.

## Ruju'an
Soang

**Soang** (hurup Arab Gundul: سواڠ) atawa **gangsa** (hurup Arab Gundul: ݢڠسا) nya'entu burung *Anseriformes* nyang awaknya gedé nyang masup ke dalem jenis *Cygnus*, permili *Anatidae*. Soang ama soang lèèr bantet masup ke jero anakpermili *Anserinae*, cuman soang ada punya suku sendèwèkan, nya'entu suku *Cygnini*. Ada tujuh macem dalem jenis *Cygnus*. Soang entu héwan kawin atu (*monogami*), "ceré" kot-kotan kejadian lantaran pas lagi nyarang malah boncos.

Soang entu anggota deri permili *Anatidae* nyang nomer wahid gedénya èn jadi atu deri burungaèr nyang paling gedé nyang bisa ngiber. Macem paling gedé deri soang entu, soang puti, soang trompèt, èn soang gerawak, gedénya bisa entuk 60 inci èn antebnya 50 pon. Lot-lotan siwinya ampé ampiran tiga mèter. Ketimbang ama sudaranya (soang lèèr bantet), soang ukurannya mah gedéan èn secara perbandingannya gableg kaki ama lèèr nyang rada gedéan. Di soang-soang gedé, dia pada ada punya tenger kulit nyang ora keturuban bulu di mata apa patol atawa cocotnya. Soang laki ama dara kaga' ngasi unjuk dua bentuk semacem (*dimorfisme seksual*). Ukuran soang laki lumbrahnya gedéan èn anteban.

## Ruju'an
Soldadu udara

**Soldadu udara** (hurup Arab Gundul: سلداد اودارا) entu atu negara punya ungkulan gegaman nyang dipaké bakal perang di awan, misalnya perang dua alam merinir. Soldadu merin galibnya kediri deri kapal terebang perang, kapal terebang pengebom, hèlikupter, kapal terebang angkut, èn laèn-laèn kapal terbang.

## Ruju'an
Solok Kabupatèn

**Solok Kabupatèn** entu atu kabupatèn nyang ada di Propinsi Sumatra Kulon. Ni kabupatèn punya sintrem guwernemèn ada di Arasuka. Ni kabupatèn ngejenggar ampé 3.738,00 km2 dengen kepadetan penduduknya 105 orang/km2. Ada 392.338 orang nyang tinggal di mari.

## Ruju'an
Solok Kota

**Solok Kota** entu atu kota nyang ada di Propinsi Sumatra Kulon. Ni Kota Solok punya sintrem guwernemèn ada di nama Solok. Ni Kota Solok ngejenggar ampé 57,6 km2 dengen kepadetan penduduknya 1.300 orang/km2. Ada 76.272 orang nyang tinggal di mari.

## Ruju'an
Somali

**Somali** (hurup Arab Gundul: صومالى; Somali: *Soomaaliya*; Arab: الصومال *al-Ṣūmāl*; Inggris: *Somalia*) atawa resminya **Kiblik Pèderal Somali** (hurup Arab Gundul: کبليک فيدرال صومالى; Somali: *Jamhuuriyadda Federaalka Soomaaliya*; Arab: جمهورية الصومال الفيدرالية *Jumhūriyyat al-Ṣūmāl al-Fīdirāliyyah*; Inggris: *Federal Republic of Somalia*) entu negara nyang letaknya di Aprika Wètan, pasnya di Badug Aprika. Ni negara watesan langsung ama Laontan Hindi, Jibuti di belah lor-kulon, Yaman di blèlir, èn Habsi di bekulon.  Ni negara punya hopstad Mogadisu. Ni negara jenggarnya 637.657 km2 (246.201 mi2). Di sono, ada barang 17.065.581 orang nyang tinggal di mari. Adapun dia punya basa resmi entu antara laèn basa Somali, basa Arab, èn basa Inggris.

## Ruju'an
Somalilan

**Somalilan** (hurup Arab Gundul: صوماليلند; Somali: *Soomaaliland*; Arab: أرض الصومال *Arḍ al-Ṣūmāl*; Inggris: *Somaliland*) atawa resminya **Kiblik Somalilan** (hurup Arab Gundul: کبليک صوماليلند; Somali: *Jamhuuriyadda Soomaaliland*; Arab: جمهورية أرض الصومال *Jumhūriyyat Arḍ al-Ṣūmāl*; Inggris: *Republic of Somaliland*) entu negara nyang letaknya di Aprika Wètan, pasnya di belah kidul-wètannya Jibuti, blètannya Habsi, èn bekulonnya Somali. Ni negara pengakuannya cuman kewates doang. Ni negara punya hopstad Hargésa. Ni negara jenggarnya 177.000 km2 (68.000 mi2). Di sono, ada barang 4.500.000 orang nyang tinggal di mari. Adapun dia punya basa resmi entu antara laèn basa Somali, basa Arab, èn basa Inggris.

## Ruju'an
Sombok

**Sombok** (hurup Arab Gundul: سومبوق) atawa **salon** (hurup Arab Gundul: سالون) atawa **spèker** (hurup Arab Gundul: سفيکر; basa Inggris: *loud speaker, speaker*) entu alat nyang dipaké bakal ngeja suara di redio, tipi, ama pembanter (*amplifier*) alat-alat gending lèstrik. Sombok entu atu penuker ungkulan nyang ngerobah sinyal lèstrik jadi prékuènsi suara liwat geter-geteran bagèan kulitnya, jadi kejadian dah tu gelombang suara ngider ampé nyampé di kita punya kendang kuping, mangka bisa didenger jadi suara.

Di saban sistim pengejaan suara, sombok juga nentuin kualitèt suara selaèn alat pembikin suara sebelonnya nyang masing bentuknya lèstrik dalem rangkéan pembanter.

## Ruju'an
Soldadu merin

**Soldadu merin** (hurup Arab Gundul: سلداد مرين) entu atu negara punya ungkulan gegaman nyang dipaké bakal perang di atas aèr, misalnya perang dua alam merinir. Soldadu merin gawénya tibang nyetir kapal perang, kapal dua alam, kapal selulup, serènta anpal udara deri laot.

## Ruju'an
Song Kang

**Song Kang** nya'entu tukang lakon Koréa Kidul. Dia mulain bekèn pas maèn pèlem *[[Love Alarm]]* (2019-2020), ''Sweet Home'' (2020), ''Nevertheless'' (2021), èn ''My Demon'' (2023). 

## Ruju'an
Sopiah

**Sopiah** atawa **Sopia** (hurup Arab Gundul: ;  ) ièlah ibu negeri ama kota paling gedénya Bulgari. Ni kota ngelah penjogrog 1.248.452 orang (2021). Sopiah entu ada di Bulgari bekulon.

## Ruju'an
Sorong Kabupatèn

**Sorong Kabupatèn** entu atu kabupatèn nyang ada di Propinsi Papua Kidul-kulon. Ni kabupatèn punya sintrem guwernemèn ada di Aimas. Ni kabupatèn ngejenggar ampé 13.075,28 km2 dengen kepadetan penduduknya 9 orang/km2. Ada 118.679 orang nyang tinggal di mari.

## Ruju'an
Sorong Kota

**Sorong Kota** entu atu kota nyang ada di Propinsi Papua Kidul-kulon èn jadi hopstadnya. Ni kota ngejenggar ampé 1.105,00  km2 dengen kepadetan penduduknya 268 orang/km2. Ada 295.809 orang nyang tinggal di mari.

## Ruju'an
Soang lèèr bantet

**Soang lèèr bantet** (hurup Arab Gundul: سواڠ لاير بانتة) atawa **gangsa lèèr bantet** (hurup Arab Gundul: ݢڠسا لاير بانتة) nya'entu atu manuk deri berapa macem manuk aèr dalem beraya *Anatidae*. Enni kelompok keitung ala sé *Anser* (soang abu èn soang puti) èn *Branta* (soang item). Berapa manuk nyang laèn, kebanyakan misanan ama *umukia*. Anggota beraya *Anatidae* nyang misanan rada jauhan entu soang, nyang kebanyakan dia punya awak bagongan deri bèbèk nyang alitan awaknya.

## Ruju'an
Sorèn

**Sorèn** (hurup Arab Gundul: سورين) entu tana nyang tambun pisan èn kebentuk deri uledan daon-daon ama bongkot pohon di utan ujan tropis nyang singkur. Sorèn dikenalnya jadi tumbuhan ama héwan punya rèstan nyang keumbruk di tana èn ada pengrombakan ama mahluk idup di dalem tana dalem kewontenan panteng èn warnanya coklat kereng. Sorèn nyerep aèr èn gableg kandungan ngebadeg, salah atunya nitrohèn nyang paling penting. Itu taneman pada mancerin dia punya akar di tana bakal ngeranggeh aèr ama kandungannya. Sorèn bagus bakal taneman sebab dia kaya' sabut laot. Dia punya kelir coklat kereng ngebantu ngangetin tana nyang dingin pas musim kembang.

## Ruju'an
South Park

***South Park*** entu atu pèlem tipi cèmèn deri Amrik Serèkat bakal orang gedé nyang dibikin ama ditulis ama Matt Stone èn Trey Parker. Dibèbèrin èn diumrupin ama Comedy Central semprakan 1997, ni pèlem rèrodan nyeritrain empat bocah sekola dasar punya pengranapan nyang ngambrek di atu kota kecit di South Park, Kolorado. Atu getetannya (*episode*) nama *Best Friends Forever* entuk Pengargaan Emmy tahon 2005 di bangsaan Acara Gambar Gerak Paling Baè'.

## Ruju'an
Spaneng

**S(e)paneng** atawa **s(e)paning** (hurup Arab Gundul: سفنڠ) atawa **poltase** (hurup Arab Gundul: فولتاسه) entu béda kemonèsan (*beda potensial*) nyang begawé dalem unsur atawa penyusun deri atu kutub ke kutub laènnya èn bisa nggerak-gerakin muatan lèstrik. Dalem sistim antérobangsa (SI), dia punya atuan nama volt (V). Kalo ètung-ètungannya, **<u>gawé nyang dilakonin bakal nggerakin atu muatan 1 coulomb kena dita'rip jadi perobahan ungkulan nyang dikeluarin (joule) bakal perobahan muatan lèstrik (joule) dengen atuan [[volt]]</u>**.

## Ruju'an
Spanyol

**Spanyol** (hurup Arab Gundul: سفاڽول atawa اسفاڽول; basa Spanyol: *España*; basa Katalan: *Espanya*; basa Basken: *Espainia*; basa Galisi: *España*; basa Oksitan: *Espanha*) atawa resminya **Kerajaan Spanyol** (hurup Arab Gundul: کراجأن اسفاڽول; basa Spanyol: *Reino de España*; basa Katalan: *Regne d'Espanya*; basa Basken: *Espainiako Erresuma*; basa Galisi: *Reino de España*; basa Oksitan: *Reiaume d'Espanha*) atu negara di Èropa Kidul. Pasnya, ni negara ada di Semenanjung Ibèri. Ni negara watesan ama Prasman, Portugal, Andora, ama Jabal Tarik. Sabtah èn Mélila watesannya ama Magrib di Aprika Lor. Di belah lor-wètannya Spanyol ada Pegunungan Pirénéen.

Orang Spanyol bisa digero' **orang Spanyol** (hurup Arab Gundul: اورڠ اسفاڽول) atawa **orang Spaniar** (hurup Arab Gundul: اورڠ اسفانيار). Dia pada ngomongnya basa Kastilian atawa basa Spanyol (basa Spanyol: *Castellano* atawa *Español*). Di laèn bilangan, orang juga' ada nyang ngomongnya laèn basa, kaya': basa Katalan, basa Basken, basa Asturi, basa Galisi, basa Léoni, basa Aragon, basa Oksitan Aranis, èn hata basa Portugis. Agama nyang dianut ama sekitar 56% penduduknya entu agama Serani Katolik Romèn.

Semprakan tahon 1975, Spanyol entu negara kerajaan konstitusionil. Raja Spanyol sekarang entu Raja Pilip VI nyang belakon berales wèt dasar. Parlemènnya digero' Hopraden Umum (*Las Cortes Generales*) nyang ada punya dua pangkèng, ya'entu: Konggrès Perwakilan (*El Congreso de los Diputados*) èn Sènat (*El Senado*). Ni pada dipilih ama orang liwat pemilian umum. Istana guwenemèn ama raja ada di Madrid, hopstadnya Spanyol.

Spanyol ada punya luas lebi deri 5.000 km2 daratannya. Ni negara èmang lebi kecil deri Prasman, cuman lebi gedé deri Dètslan. Ampir 50 jutaan orang ada tinggal di Spanyol. Spanyol kebelèk jadi 17 kuminitèt otonom (artinya saban kuminitèt ada hak ngurus sendèwèk). Saban kuminitèt ada punya dia punya rehèringnya sendèwèk-sendèwèk.

Spanyol juga' bekèn ama plamèngkonya nyang biasanya dilakonin ama kaum Kalo (*Caló*).

## Ruju'an
Spider-Man

**Spider-Man**, **Sepidermén**, **Orang Laba'-laba' **, atawa **Mat Gonggo**' ntu Komik Marvel punya jago-sakti bo'ongan. Spider-Man ntu dibikin ama Stan Lee nyang jadi mualipnya, juga barengan ama Steve Ditko nyang jadi tukang gambarnya di taon 1962 dalem komik nyang bejudul *Amazing Fantasy* #15. Sepidermén ntu sala atu jago-sakti bo'ongan paling kesohor seantèro negeri.

## Jembrengan
Aslinya dia punya nama ntu Petrus Benyamin Parker, bocah baru balèg kelewat pinter nyang kerjaannya jadi tukang poto bakal koran Daily Bugle. Dia ntu yatim piatu nyang dipiara ama ncangnya, Benyamin Parker, ama bininya May Parker. Ceritanya nyeritain pegimana dia nyang ntu bocah baru balèg ngadepin idup sari-ari sementara dia punya tanggung jawab gegara punya kesaktian.

Sepidermén ni punya kesaktian lelabah gegara kena gigit lelabah radioaktip, kaya' bolè nempel di dinding ama punya indera keenem nyang namanya indera lelabah. Dia juga orangnya kuat be'eng, bisa nahan macem-macem benda nyang segede-gede gaban. Biasanya Sepidermén punya seragam ntu warna mèrè ama biru, kadangan juga dia pake warna item, udè gitu adè batik jaring lelabahnya ama lambang lelabah di dia punya ulu ati.

## Ruju'an
Spombop si Celana Kotak (tokoh)

**Spombop si Celana Kotak** (urup Arab Gundul: سفونبوب سى چلان کوتق) atawa **SpongeBob SquarePants** (urup Arab Gundul: سفونجبوب سكويرفينتس) entu pelakon utama deri pèlem cèmèn Nikelodèon, ya'entu *[[SpongeBob SquarePants]]*. Dia entu spon laot nyang suka ama gawéan jadi koki di Krusty Krab. Spombop tinggal di rumah nanas bareng ama piaraannya, ya'entu kiong namanya Gèri. Spombop entu diumrup pertama kali tanggal 1 Méi 1999 di bakal umrupan jajalan dengen judul "*Help Wanted*".

Spombop lanjut ngilhamin orang-orang, bagèn bocah èn orang gedé. Wayah gini, dia jadi tuladan bakal banyak abégé umur 13 ampé 25 taon. Kuarganya, ya'entu baba: Harold; enya': Margarèt; om: Sherm èn Blue; engkong: Grandpa SquarePants; Nènè': Grandma SquarePants èn Grandma BubbleBottom; misanan: Stanley, BlackJack, èn Todd. 

## Ruju'an
Sriwijaya

**Sriwijaya** (Indonésia: *Sriwijaya*) entu atu kekaèjiran Buda nyang nguasain laot nyang ngejogrognya di Pulo Sumatra (wayah gini Indonésia) nyang nyawabin bener wilayah Asia Kidul-kulon. Sriwijaya entu sintrem penting bakal penèbaran agama Buda semprakan abad ke-7 M ampé ke-11 M. Sriwijaya entu tata negara pertama nyang nguasain Asia Kidul-wètan laot bekulon. Dia punya tempat punya lantaran, Sriwijaya megerin peralatannya liwat sumber merinnya. Sebagé tambahannya, dia punya atur banda begantung betul ama dagang di ni daèrah, mangkanya jadi ngeja dia punya atur banda bener-bener berales barang dagangan nyang ajib.
Stal

**Stal** (urup Arab Gundul: ستال) entu baja karbon nyang kaku èn keker, jadinya banyak dipaké bakal bangunan. Stal ada punya kekuatan mahnit nyang bisa juga dipaké bakal rangka mobil, alat-alat lèstrik, èn senjata.

## Ruju'an
Stanley Kubrick

**Stanley Kubrick** (26 Juli 1928 – 7 Maret 1999) entu atu tukang ngarahin pèlem deri Amrik. Kubrick dianggep jadi atu deri tukang ngarahin pèlem nyang bekèn selamanya abad ke-20.

## Ruju'an
Èlmu statistik

**Èlmu statistik** entu atu èlmu nyang nyahoin pegimana caranya ngerencanain, ngomplokin, ngedantain, ngejèmbrèngin, èn ngunjukin data. Pèndèk kata, barang apa-apa èlmu nyang juntrungan ama ngoprèk data entu digeronya statistik. Ni setilah *statistik* kudu dinyahoin bédanya ama *[[pungsi moster]]*, nyang kebeneran juga' digero *statistik* di Indonésia punya basa. Statistik punya gawé entu dilakonin maké data-data perangkaan (numerik) nyang bolé dapet deri itungan atawa ukuran.
## Ruju'an
Statsiun Buaran

**Stasiun Buaran** (urup Arab Gundul: ستتسيون بوارن) ni statsiun singketannya entu BUA. Enni statsiun entu statsiun sepur kelas III/kecit nyang letaknya di bèk Jatinegara, kecamatan Cakung, Jakarta Wètan. Enni statsiun nyang letaknya di ketinggian +11m cuman ngeladènin *KRL Commuter Line*. 

## Gedongan èn tata gedong
Sederi 9 Nopèmber 2018, enni statsiun uda pakè gedongan anyar nyang gedongnya mutahir. Gedon lama enni statsiun letaknya di jalan dr. Radjiman Wèdyodiningrat. Statsiun nyang anyar kejuntrung ama halte Radèn Inten. Enni statsiun berobah deri dua pèron jadi atu pèron tenga nyang dicempèt ama dua rèl bakal nyongsong jalur dobeldua Manggarai-Cikarang.

## Ruju'an
Statsiun Bèos

**Statsiun Bèos** (hurup Arab Gundul: ستتسيون بيوس) atawa **Stasiun Bèos** (hurup Arab Gundul: ستاسيون بيوس) atawa **Stapsiun Bèos** (hurup Arab Gundul: ستفسيون بيوس) atawa **Stasiun Jakarta Kota (JAKK)** (hurup Arab Gundul: ستاسيون جاكرتا كوتا) ya'entu stasiun kerèta nyang gedé nyang letaknya di kawasan Betawi (Kota Tua Jakarta), Pinangsia, Taman Sari, Jakarta Kulon. Luas Bèos entu 325 hèktar. Enni stasiun tingginya 4 mèter deri laut. Selaèn entu, Bèos juga jadi stasiun utama di Jabodètabèk. Enni juga jadi stasiun mentok nyang kaga' terusannya.

## Ruju'an
Statsiun Kampung Bandan

**Statsiun Kampung Bandan** (urup Arab Gundul: ستتسيون کمفوڠ باندن) ni statsiun nyang kodenya KPB entu atu-atunya statsiun nyang gablek tundanan (rèl) atas ama tundanan bawa di bilangan DKI Jakarta, hata di Pulo Jawa. Cuman mah, jalan masup ke ni statsiun kaling-alingan bener bahna kaling-alingan ama Gedong WTC Mangga Dua ama warga punya ruma.

## Ni dia jalur nyang ada
- ngara Pasar Senèn liwat lin ngiter Cikarang

- ngara Manggarai liwat lin ngiter Cikarang

- ngara Ancol liwat lin Bèos–Tanjung Priuk

## Ruju'an
Statsiun Cakung

**Statsiun Cakung** (urup Arab Gundul: ستتسيون چاکوڠ) ni statsiun singketannya entu CUK. Enni statsiun entu statsiun sepur kelas I di bèk Pulogebang, Kecamatan Cakung, Jakarta Wètan. Enni statsiun letaknya di ketinggian +18m cuman ngelayanin jalur *KRL Commuter Line*. 

Statsiun Cakung entu statsiun nyang paling wètan di DKI Jakarta, bahkan belah kidul èn wètan abis diperlèng ampé masup daèrah bèk Bintara, Bekasi Kulon, Bekasi Kota, Jawa Kulon. Enni statsiun juga statsiun nyang ramé ama banyak penumpang sederi wayah titèt ampé wayah dur pas jem kantor.

Ngarah ke belètan, sebelon statsiun Kranji ada bekas *statsiun Rawabèbèk* nyang uda kaga' idup lagi gara-gara orang nyang naèk-turun entu dikit sekali.

## Gedongan èn tata gedong
Pas awal-awal enni statsiun ada punya empat jalur sepur ama jalur 2 èn 3 entu sepur lempeng. Abis entu jalur dobeldua Mèstèr-Cakung rasmi dijalanin pas taon 2019, jumblah jalur nambah jadi enam dengen jalur 5 èn 6 entu sepur lempeng anyar nyang dikasiin bakal sepur jawa. Sederi 9 Oktober 2018, enni statsiun udah makè gedong anyar dengen gedong nyang mutahir.

## Ruju'an
Statsiun Duri

**Statsiun Duri** (hurup Arab Gundul: ستتسيون دورى) ni statsiun nyang kodenya DU entu statsiun nyang ada di bantaran kali nyang orangnya pada ngrangsek ngejogrog di situ. Ni statsiun juga’ kebungsel ama sepur senèl bandara *Railink* ngara Lapangan Terbang Soekarno-Hatta. Bakal pengiteran nyang pèngèn Tanggerang Kota, lu kudu pinda sepur di ni statsiun liwat lin Cikarang–Kampung Bandan liwat Manggarai.

## Ruju'an
Statsiun Klèndèr

**Stasiun Klender** (urup Arab Gundul: ستتسيون کليندر) ni statsiun singketannya KLD. Enni statsiun entu statsiun sepur kelas III/kecit nyang letaknya di bèk Jatinegara Kaum, kecamatan Pulo Gadung, Jakarta Wètan. Walo dinamain Klèndèr tapi kaga' pisan letaknya di dalem bèk Klèndèr. Letaknya entu rada ke belaloran deri bèk Klèndèr. Enni statsiun ada punya empat jalur wayah gini.

## Gedongan èn tata gedong
Dulunya, enni statsiun kaga' pas ama panjang sepur lèstrik lantaran cuman bisa muat 6 wahon sepur, nyang 2 lagi kaga' kebagian. Jadinya orang nyang mau turun di enni statsiun kudu pindah wahon. Cuman wayah gini udah cukup dah bakal 12 wahon panjang pèronnya. 

Sederi 26 Oktober 2018, enni statsiun uda paké gedongan anyar nyang gedongnya uda mutahir. Bentuk pèronnya juga uda dijadiin atu jadi pèron pulo nyang sebelonnya entu dua pèron kiri-kanan. Enni dilakonin lantaran bakal nyongsong kebolèan jalur dobeldua Manggari-Cikarang. Gedong lama nyang bekas kebakaran tanggal 19 Méi 2017, dirubuhin selagi pembangunan digawéin. 

## Ruju'an
Statsiun Manggarai

**Statsiun Manggarai** (hurup Arab Gundul: ستتسيون مڠݢراى) ni statsiun nyang kodenya MRI, selaèn jadi cagar budaya, juga’ jadi statsiun paling gedé di gutekan DKI Jakarta. Ni statsiun juga’ kebungsel ama statsiun sepur senèl bandara *Railink* ngara ke Lapangan Terbang Soekarno-Hatta.

## Ni dia jalur nyang ada
- ngara Bekasi liwat lin Cikarang–Kampung Bandan

- ngara Bogor atawa Dèpok liwat lin Bèos–Bogor

- ngara Tanggerang Kidul, kaya’ Serpong, kaya’ sepur di Statsiun Tenabang liwat lin Cikarang–Kampung Bandan

- ngara Tanggerang Kota pinda sepur di Statsiun Duri liwat lin Cikarang–Duri

## Ruju'an
Statsiun Mèstèr

Statsiun Mèstèr (urup Arab Gundul: ستتسيون مستير) ni statsiun nyang kodenya JNG, selaèn jadi cagar budaya, juga’ jadi statsiun bakal ngrandek sentaran bakal Sepur Jawa, kalo naèk-turunnya penumpang di Statsiun Gambir atawa Statsiun Pasar Senèn keganggu.

## Ni dia jalur nyang ada
- ngara Pasar Senèn liwat lin ngiter Cikarang

- ngara Manggarai liwat lin ngiter Cikarang

## Ruju'an
Statsiun Pondok Kopi

**Stasiun Pondok Kopi Klender Baru** (urup Arab Gundul: ستتسيون فندوق کوفى کليندير بارو) atawa nyang mashur dikenalin sebagé **Statsiun Pondok Kopi** (urup Arab Gundul: ستتسيون فندوق کوفى) ni statsiun singketannya entu KLDB lantaran nama rasminya entu statsiun Klender Baru. Enni statsiun entu statsiun sepur kelas III nyang letaknya di Jalan Pondok Kopi Wètan, bèk Penggilingan, kecamatan Cakung, Jakarta Wètan. Enni statsiun letaknya di ketinggian +11m cuman ngeladenin *KRL Commuter Line*. Enni statsiun mashur disebut Pondok Kopi lantaran letaknya ada di belalor bèk Pondok Kopi, walopun kaga' masup daèrah entu bèk.

## Gedongan èn tata gedong
Sederi 13 Désèmber 2018, enni statsiun bebarengan ama 4 statsiun laènnya di lintas Jakarta-Cikarang (Klèndèr, Buaran, Cakung, èn Kranji) uda dipakèin gedongan nyang baru dengen gedong nyang mutahir. Tata gedong enni statsiun dirobah jadi pèron pulo di tenga-tenga dua jalur. Enni statsiun diginiin lantaran adanya jalur dobeldua Manggarai-Cikarang.

## Ruju'an
Statsiun Tenabang

Statsiun Tenabang (urup Arab Gundul: ستتسيون تنابڠ) ni statsiun nyang kodenya THB jadi statsiun nyang kebungsel ama pasar grosir nyang paling gedé seantéro Asia Kidul-wètan. Ni Statsiun juga kebungsel ama gandaran Jak Lingko, modèlan Ringkes Pinda Gandaran (*Bus Rapid Transit*), kita punya kenal nama Transjakarta. Bakal pengiteran nyang pèngèn pegi ke bilangan Tanggerang Kidul, kaya’ Serpong, lu kudu pinda sepur di ni statsiun liwat lin Cikarang–Kampung Bandan liwat Manggarai.

## Ruju'an
Steven Spielberg

**Steven Allan Spielberg** KBE (lahir Désèmber 1946) entu atu tukang ngarahin pèlem, tukang ngeja pèlem, ama tukang nulis cerita pèlem Amrik. Jadi atu tokoh penting dalem jaman Holiwud Anyar, dia entu tukang ngarahin pèlem nyang secara komersilnya paling berasil dalem sejarah.

 

## Pengargaan
Dia dapet banyak pengargaan jasa, masup juga' di dalemnya tiga Pengargaan Akademi, dua Pengargaan BAFTA, èn empat Pengargaan Peréngkoan Tukang Ngarahin Pèlem Amrik, èn juga' Pengargaan Ranggehan Idup AFI tahon 1995, Penghormatan Sintrem Kennedy tahon 2006, Pengargaan Cecil B. DeMille tahon 2009, èn Medali Persidèn pasal Kebèbasan tahon 2015. Tuju deri dia punya pèlem udah diakuin bener-bener penting dari segi budaya, sejarah, ama kecakepannya di dalem Penyatetan Pèlem Sional ama Bibliotik Konggrès.
Stokholem

**Stokholem** (hurup Arab Gundul: استوکهولم; Swèd: *Stockholm* [ˈstɔ̂kː(h)ɔlm]) ièlah hopstad ama kota nyang paling ngebadeg penjogrognya di Swèden èn juga' jadi gutekan kotaan paling jenggar di negara-negara Norden. Ada barang sada-sadanya 1 juta orang ngejogrog di haminténya, dengen 2,1 juta orang ngejogrog di gutekan kotaan, èn 2,4 juta orang di gutekan mètropolitannya. Ni kota ngulet ampé 14 pulo di mana Sètu Mèlar mili entu ke Laot Baltik. Di luar kota belètan, èn di pesisir panté, ada rèntètan pulo Kepuloan Stokholem.

## Ruju'an
Statsiun Kranji

**Statsiun Kranji** (urup Arab Gundul: ستتسيون کرنجى) ni statsiun singketannya entu MRI. Ni statsiun entu statsiun kelas III/kecit nyang letaknya di Kranji, Bekasi Kulon, Bekasi Kota, Jawa Kulon. Ni statsiun letaknya di ketinggian +18m entu statsiun sepur paling kulon Bekasi Kota èn Jawa Kulon bakal lintas Rajawali-Cikampèk, sekaligus statsiun paling lor nyang ada di Jawa Kulon. Enni statsiun cuman ngelayanin *KRL Commuter Line* jurusan lintas ngider Cikarang.

Dulu sekali, ada statsiun sebelon statsiun Cakung nyang namanya statsiun Rawabèbèk nyang wayah gini udah dibongkar gara-gara nyang naèk-turun deri enni statsiun dikit sekali.

## Gedongan èn tata gedong
Enni statsiun ada punya empat jalur sepur, sepasang bakal sepur lèstrik èn sepasang laènnya bakal sepur jawa atawa argo.

Sederi 8 Jenuari 2019, enni statsiun uda pakè gedongan anyar nyang letaknya di atas gedongan lama. Gedongnya uda mutahir. Gedong lama enni statsiun uda kaga' dipakè lagi. Tata gedong dirobah jadi dua jalur nyang pèronnya entu nyempil di tengah-tengah dua jalur kereta. Pèronnya kaya' pulo. Enni dilakonin bakal jalur dobel-dua Manggarai-Cikarang.

## Ruju'an
Statsiun Lèntèng Agung

**Statsiun Lèntèng Agung** (hurup Arab Gundul: ستتسيون لنتيڠ اڬوڠ) atawa sering disebut **Statsiun Lèntèng** baé, ya'entu statsiun sepur nyang letaknya di Jalan Raya Lèntèng Agung, kelurahan Lèntèng Agung, kecamatan Jagakarsa, Jakarta Kidul. Enni statsiun cuman ngelayanin jalur *KRL Commuter Line*. Enni statsiun kode singketannya entu **LNA**. 

## Ruju'an
Suai

**Suai** (hurup Arab Gundul: سوائى; Inggris: *hypermetropia*) ièlah mas'alah kemenjesan mancernya mata. Orang nyang kena suai rada angguran ngiat nyang jauhan deripada nyang deket pisan, bagèn segedé gaban—lah, orang kaga' ngiat.

## Ruju'an
Subway

**Subway** (cara baca Betawi: **Sabwé**; hurup Arab Gundul: سبوى) entu warung beli mèrek tinggal madang banyak-negara deri Amrik Serèkat nyang gacoannya entu dagang roti tumplek (kapal selem), roti bungkus, lalapan, èn ombéan. Sanonya, Subway dikeja ama Fred DeLuca nyang lagito umurnya 17 tahon èn dibiayain ama Peter Bruck tahon 1965 sebagé **Pete's Super Submarines** di Bridgeport, Konèktiket, Amrik Serèkat. Lat tiga tahon, ni warung balik nama jadi Subway èn mulain buka belian mèrek diharkatin pada tahon 1974 dengen warung kedua di Wallingford, Konèktiket. Entakonoh, semprakan entu, mulain dah tu ngembang ngawar di jadi belian mèrek di antéro dunia. Subway juga' udah buka' di Indonésia èn cawangnya di mana-mana.

## Ruju'an
Sucèng

**Sucèng** (hurup Arab Gundul: سوچيڠ; Indonésia: *keolahragawanan* atawa *sportivitas*; Inggris: *sportsmanship*) atawa istilah nyang mashuran ***fair play*** entu nilai ahlak nyang dijungjung bakal jadi pegangan dalem gerak badan bakal saban atlit, wasit, èn laèn-laèn pihak nyang kelibet dalem olahraga bakal ngacu ke abet penghormatan, pengakuan, èn tolèransi hak-hak nyang surup bakal manusia, biar saingannya – saingan bagus, sonder ngasi mislek ama atu pihak atawa maèn sabun (culas), mau pas tanding kè', mau pas udahan kè'.

Istilah nyang mashur *fair play* pertama kali dimashurin dalem *King John* pikangan Wiliam Sèkspir. *Fair play (Sustainability)* has pisan ama pegangan dalem permaènan rangseg FIFA nyang semboyannya "*My Game is Fair Play*" 'Gua punya maèn – sucèng punya'.

## Ruju'an
Sudan

**Sudan** (hurup Arab Gundul: سودان; Arab: السودان *al-Sūdān*; Inggris: *Sudan*) atawa resminya **Kiblik Sudan** (hurup Arab Gundul: کبليک سودان; Arab: جمهورية السودان *Jumhūriyyat al-Sūdān*; Inggris: *Republic of Sudan*) entu negara nyang letaknya di Aprika Wètan èn watesan ama Mesir di blèlirnya, Èritréa ama Habsi di blètan, Sudan Kidul di bekidulnya, èn Kiblik Aprika Sintrem di belah kidul-kulonnya. Ni negara punya hopstad Hartum. Ni negara jenggarnya 1.886.068 km2 (728.215 mi2). Di sono, ada barang 44.909.353 orang nyang tinggal di mari. Adapun dia punya basa resmi entu basa Arab èn basa Inggris.

## Ruju'an
Sudan Kidul

**Sudan Kidul** (hurup Arab Gundul: سودان کيدول; Inggris: *South Sudan*) atawa resminya **Kiblik Sudan Kidul** (hurup Arab Gundul: کبليک سودان کيدول; Inggris: *Republic of South Sudan*) entu negara nyang letaknya di Aprika Wètan èn watesan ama Sudan di blèlirnya, Habsi di blètannya, Kénia di belah kidul-wètan, Uganda di beludik, Kiblik Kera'yatan Kongo di belah kidul-kulon, ama Kiblik Aprika Sintrem di kulon. Jadinya, ni negara kecempèt di tenga-tenga ama laèn negara. Ni negara punya hopstad Juba. Ni negara jenggarnya 619.745 km2 (239.285 mi2). Di sono, ada barang 10.748.272 orang nyang tinggal di mari. Adapun dia punya basa resmi entu basa Inggris èn juga' ada laèn-laèn basa daèrah nyang dianggep ama negara.

## Ruju'an